
                                                                                                 Άλιμος, 24 Νοεμβρίου 2025

Ψήφισμα της ΓΣ της ΕΛΜΕ Νότιας Αθήνας_2ο
για τη Διεθνή Ημέρα για την Εξάλειψη της Βίας κατά των Γυναικών (25 Νοεμβρίου)

Η ΓΣ ΕΛΜΕ Νότιας Αθήνας τιμά τη Διεθνή Ημέρα για την Εξάλειψη της Βίας κατά των Γυναικών και εκφράζει την αταλάντευτη δέσμευσή της απέναντι στον αγώνα για ισότητα, ασφάλεια και σεβασμό της ανθρώπινης αξιοπρέπειας. Η έμφυλη βία – σωματική, σεξουαλική, ψυχολογική, λεκτική, οικονομική ή διοικητική – παραμένει μια από τις πιο εκτεταμένες παραβιάσεις ανθρωπίνων δικαιωμάτων και επηρεάζει άμεσα και έμμεσα τον χώρο της εκπαίδευσης.

Ως εκπαιδευτικοί, έχουμε ευθύνη να εξασφαλίζουμε ασφαλείς και αξιοπρεπείς χώρους εργασίας και να συμβάλλουμε στη διαπαιδαγώγηση των μαθητών και μαθητριών με βάση τις αρχές της ισότητας και της μηδενικής ανοχής στη βία. Στους χώρους της δημόσιας εκπαίδευσης εξακολουθούν να καταγράφονται περιστατικά σεξιστικής συμπεριφοράς, παρενόχλησης, εκφοβισμού και κατάχρησης εξουσίας, τα οποία απαιτούν συστηματική και αποτελεσματική αντιμετώπιση.

Η ΕΛΜΕ Νότιας Αθήνας:

✔️Καταδικάζει απερίφραστα κάθε μορφή βίας κατά των γυναικών και κάθε μορφή έμφυλης διάκρισης.

✔️Απαιτεί από το Υπουργείο Παιδείας και τις Διευθύνσεις Εκπαίδευσης να θεσμοθετήσουν αποτελεσματικούς μηχανισμούς καταγγελίας και διερεύνησης περιστατικών, σε πλήρη εναρμόνιση με τη νομοθεσία.

✔️Διεκδικεί επιμόρφωση όλων των εκπαιδευτικών και στελεχών στην πρόληψη και αντιμετώπιση της έμφυλης βίας.

✔️Ζητά δομές ψυχοκοινωνικής και νομικής υποστήριξης για θύματα παρενόχλησης ή βίας.

✔️Να πραγματοποιηθούν εκπαιδευτικές δράσεις και συνεργασίες που καλλιεργούν κουλτούρα σεβασμού, ισότητας και ασφάλειας στα σχολεία. Η εξάλειψη της βίας κατά των γυναικών αποτελεί καθημερινή και συλλογική ευθύνη. Η ΕΛΜΕ Νότιας Αθήνας στηρίζει τον αγώνα για ένα σχολείο και μια κοινωνία χωρίς φόβο, διακρίσεις και σιωπή.

